出入二嶺行
作者：舒岳祥
朝代：宋

paragraphs: 出童公，入童公，一嶺二水分西東。
前山萬竹入新路，新路蒼海通方蓬。
入黄甘，出黄甘，一山二水分北南。
北南百谷會江海，鎮亭下注南山潭。
問君何事經二嶺，辟寇辟兵探絕境。
青山兩路雙闕開，桑柘人煙在深井。
迢迢橫過澄溪頭，水風激激流人影。
籃輿落日黄泥坂，短策東風日將晚。
深竹人家少隣並，麥苗翠被鋪平田。
忍饑猶自念民饑，餠餌風來一飽寬。
况今聖算窮幽遐，檢括丁口究阡陌。
或說更戍起南氓，或議關防驅北客。
中原隴土少人耕，何惜就寬因去窄。
自古先王訂版圖，兵農合一如常式。
嗚呼先王爲民定軍例，後王爲軍定民籍。
嗚呼老儒臨風三歎息，爲國何如惜民力。